Tex Watson

Charles Denton "Tex" Watson (gebore 2 Desember 1945) is 'n Amerikaanse moordenaar en was 'n hooflid van die Mansonbende, wat deur Charles Manson gelei is. Op 9 Augustus 1969 het hy, Patricia Krenwinkel en Susan Atkins die swanger aktrise Sharon Tate en vier ander mense in Los Angeles vermoor. Die volgende nag het Watson na Los Feliz, Los Angeles, gery waar hy 'n medepligtige was in die moord van Leno en Rosemary LaBianca. Watson is aan moord skuldig bevind en het in 1971 die doodstraf gekry ná twee jaar in die tronk.

Lewe
Watson is op 2 Desember 1945 in Dallas, Texas, gebore as die jongste van drie kinders. Hy was 'n erestudent, redakteur van die skoolkoerant en kaptein van die voetbalspan, en het as hoërskoolleerling 'n staatsrekord opgestel in hekkies. In September 1964 het Watson aan die Universiteit van Noord-Texas begin studeer.

In Januarie 1967 het Watson 'n lugdiensbagasiehanteerder geword. Met gratis vliegkaartjies het hy 'n universiteitsmaat in Los Angeles besoek. Daar het hy geïnteresseerd geraak in the psigedeliese en musiekleefstyl van die laat 1960's. Hy het Dennis Wilson van The Beach Boys eendag opgelaai toe dié geryloop het en het hom na Wilson se huis geneem, waar hy vir die eerste keer aan die Mansonbende voorgestel is wat toe by Wilson gewoon het.

In Desember 1968 het Watson die Mansonbende verlaat. Hy het by 'n vrou ingetrek wat klein hoeveelhede dagga en LSD aan vriende verkoop het, na bewering Rosina Kroner, en het haar minnaar geword. Hulle het twee maande lank 'n redelik normale lewe in Hollywood gelei, totdat Watson rusteloos geraak en weer by die Familie aangesluit het. 

Ná Manson se opdrag "om geld vir Helter Skelter te kry", het Watson geld van Kroner se vriend Bernard Crowe gesteel. Crowe het die ranch gebel, met Charles Manson gepraat en vir hom gesê hy sal na die ranch kom en almal doodmaak as hy nie sy geld terugkry nie. In reaksie het Manson Crowe in die maag geskiet met dieselfde pistool as wat Watson later in die Tate-moorde sou gebruik.

Tate-LaBianca-moorde

Tate-moorde
Op 9 Augustus 1969 het Watson as lid van die Mansonbende vir Susan Atkins, Linda Kasabian en Patricia Krenwinkel na die huis van Roman Polanski en Sharon Tate aangery. In die huis was Tate, Jay Sebring, Wojciech Frykowski en Abigail Folger. Hulle het al vier in die huis vermoor, asook Steven Parent in die oprit. Watson en sy medemoordenaar het Folger alleen 28 keer met 'n mes gesteek. Tate, Sebring en Frykowski het ook almal talle steekwonde gehad. Sebring en Frykowski is ook geskiet.

LaBianca-moorde
Die volgende nag is Watson en ses ander na die huis van Leno en Rosemary LaBianca. Manson en Watson is saam in die huis in. Volgens Watson se boek Will You Die For Me? het Manson die egpaar met 'n wapen gedreig terwyl Watson hulle vasgebind het. Manson het daarna na die motor teruggegaan en Krenwinkel en Van Houten na die huis gestuur. Watson, Krenwinkel en Van Houten het die egpaar toe vermoor.

Vonnis
Op 2 Oktober 1969 het Watson van die Spahn Ranch af gevlug na sy tuisstaat, Texas. Op 30 November 1969 is hy in Texas in hegtenis geneem vir die Tate-LaBianca-moorde. Hy en sy advokate het uitlewering aan Kalifornië nege maande lank probeer beveg. Toe hy in Kalifornië aankom, het hy ophou praat en eet. Hy het 25 kg verloor en in 'n toestand van spanningswaansin verval. Hy is vir 'n evaluasietydperk van 90 dae in die hospitaal opgeneem om te bepaal of hy geskik is om verhoor te word. Hy het tot Februarie 1971 daar gebly, totdat hy geskik verklaar is vir 'n verhoor.

Op 12 Oktober 1971 is Watson skuldig bevind aan sewe aanklagte van moord en een van sameswering om moord te pleeg. 'n Week later het dieselfde jurie binne twee en 'n half uur besluit hy is by sy volle verstand. Op 21 Oktober 1971 is hy tot dood veroordeel. Die Kaliforniese hooggeregshof het egter in 1972 besluit die doodstraf is ongrondwetlik en sy vonnis is versag tot tronkstraf. Sy vonnisse vir die sewe moorde sou tegelykertyd uitgedien word.

In die tronk
Volgens sy gevangene-uitreikingswebtuiste het Watson hom in 1975 tot die Christendom bekeer. Will You Die for Me?, Watson se outobiografie soos vertel aan Raymond "Chaplain Ray" Hoekstra, is in 1978 gepubliseer. 

In 1979 is hy met Kristin Joan Svege getroud. Deur huweliksbesoeke het hulle drie seuns en 'n dogter verwek, maar dié besoeke is in Oktober 1996 afgeskaf. Ná 'n huwelik van 24 jaar het Svege van Watson geskei nadat sy in 2003 'n ander man ontmoet het. Svege en Watson is steeds vriende. Hy is in 1981 tot 'n predikant gewy en het in 2009 'n graad in sakebestuur verwerf.

Sedert 1976 is Watson 18 keer parool geweier, in Oktober 2021 vir 'n tydperk van vyf jaar. In Augustus 1982 het 'n Suid-Kaliforniese groep, Citizens for Truth, sowat 80 000 handtekeninge en verskeie duisende briewe voorgelê wat Watson se parool teenstaan. Die groep is gesteun deur Doris Tate, die ma van die slagoffer Sharon Tate. In latere jare het die groep, saam met Doris Tate en haar dogters Patricia en Debra, petisies met meer as 2 miljoen handtekeninge voorgelê.

Sien ook
Charles Manson
Tate-LaBianca-moorde

Verwysings

Skakels

Mansonbende